  Анжелика Тихонова корреспондент 15-16 шуркынмонэ Удмуртиын «Экологический диктант» огъяросси акци (12+) ортчоз. Ужрад сярысь журналистъёслы элькун кивалтэтлэн ёзчиосыз веразы. «Экологический диктантлэн» валтӥсь ужпумез – элькунамы но кунамы улӥсьёсты инкуазез утён ласянь визьман. Берло дыре экологи ужпумъёслы трос саклык висъяське. <…> Удмуртиын но Россиын улӥсьёс экологи ужпумъёс сярысь тросгес тодыны кулэ. Озьы ик сое, кызьы азьланяз асьмелэн ужъёсмы кунмылэн экологи сӧзнэтэз вылын шӧдӥськозы, кыӵе дуннеын нылпиосмы улозы Ярослав Семёнов, Удмуртиысь кивалтэтлэн тӧроез«Экологический диктантэ» 12 аресысен вань мылкыд карисьёс пыриськыны быгатозы. Со понна ужрадлэн нимлыко  пырыса гожтӥськоно. Ас кабинетазы диктант гожтӥсьёс 45 минут ӵоже 25 юанлы валэктон сётыны кулэ луозы. Быдэстоно ужъёсты лыдӟем сяна, кылзыны но луоз. Диктантэ вань пыриськисьёсты арлыдъя категориослы люкозы. Йылпумъянъёсты 23-тӥ шуркынмон бере ас кабинетэ келялозы. Вань гожтӥсьёс сертификатъёс яке дипломъёс басьтозы. Вань ивор ужрадлэн нимлыко сайтаз кылёз но озьы ик усьтэмын луоз. Таин калыкез экологи ласянь визьман ужрадъёс уз быре. «Экологический диктант» - со одӥг гинэ ужрад ӧвӧл. Со быдэс сӧзнэт. Ужанрадлык кылдытэмын, ми соя мынӥськом. Югдытонъя кӧня ке ужрадъёс ортчизы ини – вебинаръёс, кудъёссэ Удмурт кун университетысь экологияя но инкуазез уже кутонъя кафедраысь доцент Ирина Малькова нуэ. Соос экологи инъет сярысь верало. Вебинаръёсын «Экология» йӧскалык ӵектослэн пуштросэз, «экологический след» но «экологический долг» валатонъёс, чурыт жуг-жагъёсты быдтон сярысь тодыны луиз. Вебинаръёс азьланьтӥськозы Светлана Болотникова, Удмуртиысь дышетонъя но тодосъя министр«Экологический диктант» ӵектосэз федерал ёзэсъёс юрттэмен радъязы. Удмуртиын ужрадэз дасян но ортчытон уже 10 министерствоос пырисько. Со сяна, элькунамы экологи ласянь тодон-валанъёс сётонъя мукет программаос но ужало. Коронавирусъя пандемия шӧдӥськытэк ӧз кыльы. Но, озьы ке но, 2020-тӥ арын экологи ласянь визьман уж нуиськиз. Элькун «Экологический диктант» онлайн амалэн ортчиз. Сое туж кулэ каризы, табере со федерал ёзэ потэ Денис Удалов, Удмуртиысь инкуазь узырлыкъя но инкуазез утёнъя министр2020-тӥ арын 22-тӥ оштолэзе Удмуртиын «Республиканский экологический диктант» онлайн-акци ортчиз. Отчы 3 сюрс 700-лэсь трос адями пыриськиз. Тужгес пичиезлы вить арес вал, мӧйыезлы – 72 арес. Со сяна, элькунамы экологи ласянь визьман мукет ӵектосъёс но калыкын вӧлмемын – со «Зелёная весна» огъяросси акци улсын ортчись экологи марафон но улосвыламы куинь ар ӵоже ужась «Лига зелёных агентов» ӵектос. Удмуртия Росси азьмуртэн Владимир Путинэн кичӧлтэм «Экология» йӧскалык ӵектосэ но мыло-кыдо пыриське. Со улсын 2019-2021 аръёсы элькунысьтымы нюлэсъёсты утён, чакламтэ азе жуг-жаг куян интыосты быдтон но бервылзэс утялтон, шуръёсты чылкытатон ужъёслы оглом 730 миллион манет пала коньдон висъялозы. Тодэ вайытом, Удмуртиын «Утём нюлэсэз» («Сохраним лес») огъяросси ужрад улсын кидысысь будэтэм 500 сюрс кызъёсты но пужымъёсты мерттӥзы. Тегъёс: Мерлык Ижкар Удмуртия инкуазь Инкуазьузырлыкъяминистерство  